31993R1662
L 158/16
JURNALUL OFÍCIAL AL UNIUNII EUROPENE
REGULAMENTUL (CEE) NR. 1662/93 AL COMISIEI
din 29 iunie 1993
de stabilire a normelor de aplicare a Regulamentului (CEE) nr. 404/93 al Consiliului în ceea ce privește măsurile de protecție în sectorul bananelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), în special articolul 23,
întrucât Regulamentul (CEE) nr. 404/93 prevede, la articolul 23 alineatul (1), posibilitatea de a se lua măsuri corespunzătoare în cazul în care, în Comunitate, piața unuia sau a mai multora dintre produsele prevăzute la articolul 1 riscă să suporte sau suportă, date fiind importurile și exporturile, perturbări grave care pot pune în pericol obiectivele articolului 39 din tratat; întrucât aceste măsuri se referă la comerțul cu țările terțe și întrucât ele se aplică până la dispariția riscului de perturbare sau a perturbării;
întrucât este necesar să se definească elementele principale care permit să se aprecieze dacă, în Comunitate, piața este sau riscă să fie grav perturbată;
întrucât este necesar să se aprecieze situația pieței Comunității ținând seama, în plus față de elementele proprii pieței înseși, de elementele legate de evoluția comerțului;
întrucât este necesar să se definească tipul de măsuri care pot fi luate în aplicarea articolului 23 din Regulamentul (CEE) nr. 404/93; întrucât respectivele măsuri trebuie să fie de natură a remedia riscurile de perturbare sau perturbările care rezultă din comerțul cu țările terțe; întrucât măsurile care urmează să fie luate trebuie să fie proporționale cu circumstanțele pentru a evita ca ele să aibă alte efecte decât cele dorite; întrucât, astfel, măsurile preconizate nu sunt limitative; întrucât este necesar, într-adevăr, să se rezerve posibilitatea de a lua alte măsuri cu efecte comparabile sau chiar mai puțin restrictive, pentru a le adapta naturii și gravității riscului de perturbare sau perturbării pieței comunitare;
întrucât Comitetul de gestionare a bananelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Pentru a aprecia dacă piața comunitară a unuia sau a mai multora dintre produsele prevăzute la articolul 1 din Regulamentul (CEE) nr. 404/93 riscă să suporte sau suportă, date fiind importurile și exporturile, perturbări grave în sensul articolului 23 din regulamentul menționat anterior, se ține seama în special de:
(a)
volumul importurilor sau al exporturilor realizate sau previzibile;
(b)
volumul producției comunitare și al comercializării bananelor comunitare;
(c)
disponibilitățile de produse pe piața Comunității;
(d)
prețurile constatate pentru produsele indigene pe piața Comunității sau evoluția previzibilă a acestor prețuri, în special de tendința lor spre o scădere sau o creștere excesivă față de cursurile din ultimii ani;
(e)
cursurile constatate pe piața Comunității pentru produsele care provin din țări terțe, în special de tendința lor spre o scădere excesivă.
Articolul 2
(1) Măsurile care pot fi luate în aplicarea articolului 23 alineatele (2) și (3) din Regulamentul (CEE) nr. 404/93 sunt în special:
-
suspendarea importurilor sau a exporturilor;
-
suspendarea totală sau parțială a eliberării certificatelor de import sau a certificatelor de export;
-
introducerea certificatelor de import și a certificatelor de export;
-
introducerea unui preț minim la import pentru produsele care nu sunt supuse contingentului tarifar la import;
-
introducerea unei prelevări export.
(2) Măsurile luate în aplicarea articolului 23 din Regulamentul (CEE) nr. 404/93 se pot limita la anumite produse.
Alte măsuri care au efecte comparabile sau mai puțin restrictive decât măsurile enunțate la alineatul (1) pot fi adoptate, în cazul în care piața Comunității justifică acest lucru.
Măsurile adoptate se aplică în măsura și pe durata strict necesară.
(3) Măsurile adoptate țin seama de situația specială a mărfurilor în cursul expedierii către Comunitate.
Articolul 3
Măsurile de protecție se aplică cu respectarea obligațiilor care rezultă din acordurile care angajează Comunitatea pe plan internațional.
Articolul 4
Prezentul regulament intră în vigoare la 1 iulie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iunie 1993.